
1. CONTEXTUL SOCIAL-POLITIC AL DESFĂŞURĂRII ALEGERILOR
1.1. Un model specific de gestionare a crizei economice 
 Lituania a fost condusă timp de patru ani de un guvern de centru-dreapta care a reunit Uniunea Patriei – Conservatori (TS-LK), condusă de premierul Andrius Kubilius, Uniunea Liberală – Uniunea de Centru (LLC-LSC) a lui Gintautas Babravicius şi Mişcarea Liberală (LRLS), condusă de Eligijus Masiulis. Primul-ministru Andrius Kubilius este primul şef de guvern care a reuşit să îndeplinească până la capăt un mandat complet, după ce Lituania a dobândit independenţa, în anul 1991. Această guvernare a reuşit să reziste, deşi a acţionat în condiţii foarte dificile, determinate de declanşarea crizei economico-financiare.

Deşi economia a fost foarte puternic marcată de criză (Produsul Intern Brut a scăzut cu 15%), guvernul lituanian a luat decizia de a refuza să facă apel la ajutor financiar internaţional. Guvernul a reuşit redresarea economică a ţării aplicând o politică de austeritate ce a impus eforturi deosebite din partea populaţiei. Guvernul a făcut din austeritate un obiectiv politic prioritar, fiind puternic susţinut de Preşedinta Republicii, Dalia Grybauskaite, aleasă în fruntea statului pe data de 17 mai 2009. În prezent, Lituania a înregistrat una dintre cele mai mari creşteri economice din Uniunea Europeană, având o creştere economică de 6% în anul 2011 şi de 3% în anul 2012. Inflaţia a rămas importantă, la un nivel de 4,2% şi o rată a şomajului de 14%. La bilanţul făcut după trei ani de mandat, Preşedinta Republicii a afirmat că, după obţinerea acestor rezultate economice remarcabile, principala preocupare va trebui să fie protecţia celor mai vulnerabili, ceea ce ar impune o reformă a statului asistenţial şi a sistemului de pensii, creşterea salariului minim pe economie în anul 2013 (actualmente în valoare de 232 euro, doar România şi Bulgaria având salarii minime mai mici decât Lituania). 
În domeniul energetic, Lituania s-a confruntat cu mari provocări determinate de faptul că, în anul 2010, a fost închisă centrala de la Ignalina, producţia de energie revenind în principal centralei electrice Elektrenai, alimentată de gaz rusesc. Lituania a făcut o prioritate din conectarea ţării la reţeaua europeană de energie (UCTE) şi din diversificarea contractelor de furnizare a energiei. O soluţie ar fi, cred specialiştii, formarea unei pieţe zonale de energie, după modelul celei nordice – Nordpool -, Suedia fiind interesată de acest proiect care presupune montarea unor cabluri submarine în Marea Baltică, în valoare de aproape 500 000-700 000 milioane euro, proiect finanţat de UE. În paralel, Lituania este interesată de crearea unui pod electric cu Polonia în cadrul unui proiect aflat încă în dezbatere. O altă soluţie ar fi un parteneriat tripartit pentru construirea unei noi centrale nucleare între Lituania, Estonia şi Polonia. Preşedinta Republicii, Dalia Grybauskaite, a propus revizuirea strategiei energetice, luându-se în considerare şi alte forme de energie, precum energia eoliană, geotermică, incinerarea deşeurilor, etc. În anul 2007, în Lituania, doar 4,6% din energia produsă provenea din surse regenerabile, Lituania propunându-şi ca, în anul 2020, peste 23% din energie să provină din acest tip de resurse.

Guvernul lituanian a anunţat că ar fi dorit adoptarea monedei euro în anul 2014, Letonia şi Lituania fiind ţările central şi est-europene cele mai avansate în acest demers. Ulterior, evaluările au arătat că acest proces ar putea avea loc în anul 2015. Un raport al Băncii Centrale Europene asupra convergenţei, publicat în luna mai 2012, menţiona că Lituania şi Letonia nu îndeplinesc condiţiile de admitere în zona euro datorită lipsei de control a inflaţiei, care se afla în Lituania la nivelul de 4,2%. Preşedinta Republicii,  Dalia Grybauskaite, afirmase deja la începutul anului 2012, că obiectivul integrării în zona euro în anul 2014 era unul nerealist, propunându-se ca dată posibilă 2016 sau 2017. Declaraţiile Preşedintei Republicii, economistă de prestigiu, fostă comisar european pe domeniile învăţământului şi apoi al bugetului,  a produs o reacţie rapidă a guvernului de centru-dreapta, condus de Andrius Kubilius, care a propus Parlamentului realizarea acestui obiectiv în anul 2014. Dezbaterile aprinse din Parlament au vizat tăierile cheltuielilor bugetare, prin desfiinţarea unor posturi şi amânarea revenirii pensiilor la nivelul celor din anul 2008. Demn de remarcat este faptul că aceste două ţări baltice au integrat deja Mecanismul ratei de schimb II. Preocuparea pentru limitarea deficitului bugetar a fost o constantă a politicii lituaniene în ultimii ani, în contextul în care numeroase ţări au adoptat regula de aur pentru a scădea deficitul bugetar, înscriind-o chiar în Constituţie. Un studiu al Fondului Monetar Internaţional arăta că, în anul 1990, la nivel mondial, erau doar 7 state preocupate de această limitare a deficitelor, în prezent fiind preocuparea a peste 80 de state.
Politica de austeritate a inclus creşterea TVA-ului şi a accizelor, scăderea salariilor cu 15%, atât în sectorul public cât şi în mediul privat, reduceri ale cheltuielilor publice şi a bugetelor sociale. În perioada anterioară crizei, Lituania înregistrase opt ani consecutiv o creştere economică importantă, de aproape 8% medie anuală. Mulţi specialişti au afirmat că politica de austeritate dură aplicată de Lituania a distrus sistemul economic şi bancar al ţării, determinând o cădere a PIB-ului cu 13% în anul 2009, ceea ce a condus la o veritabilă  explozie socială. Deşi au redus investiţiile, lituanienii au utilizat, în compensaţie, fondurile structurale europene. În anul 2010, guvernul a decis relansarea economică care s-a afirmat în fapt în anul 2011, datorită creşterii consumului intern cu 18% şi a investiţiilor cu 44% pe an, ceea ce a dus la redresarea exporturilor şi a activităţii industriale care a crescut cu 6,8% pe an. Creşteri s-au înregistrat şi în celelalte sectoare ale economiei, mai ales în construcţii. În anul 2011, guvernul a propus o creştere economică de 6,5%, reuşind în fapt, o creştere de 6,3%, bazându-se pe mâna de lucru foarte calificată şi disciplinată, o politică orientată constant spre creşterea competitivităţii, stimulând întreprinderile. Demn de remarcat este faptul că în realizarea acestor creşteri un rol deosebit a avut creşterea exporturilor. În acest context, la 1 ianuarie 2012, guvernul a decis ca pensiile să revină la nivelul pe care l-au avut în anul 2008. Previziunile  BERD, pentru anul 2012, arată însă că, în ţările Europei, criza va  continua, având loc probabil un nou şoc petrolier, ceea ce ar afecta mult ţările baltice, inclusiv Lituania. În aprilie 2012 rata inflaţiei era de 3,2%, iar rata şomajului crescuse la 14,5% faţă de anul 2011, date care vor impune continuarea politicii de limitare a cheltuielilor bugetare.
Conform datelor Ministerului de finanţe lituanian, dinamica deficitului public în Lituania în perioada 2006-2012 a fost următoarea: 
 Evoluţia deficitului public în perioada 2006-2012 în % din PIB

Sursa : Ministerul lituanian al Finanţelor

Conform datelor Băncii Centrale a Lituaniei, evoluţia PIB-ului în perioada 2006-2012 a fost următoarea:

Evoluţia PIB-ului din Lituania în perioada 2006 - 2012

Sursa : Banca Centrală din Lituania

Datele statistice arată că, în Lituania, limitarea deficitului bugetar printr-o politică de austeritate a fost însoţită de stimularea unor sectoare economice, mai ales exporturile, de utilizarea intensă a fondurilor europene - ceea ce a dus la creşterea semnificativă a Produsului Intern Brut al ţării. 

Unii analişti economici străini, printre care şi fostul realizator al reformelor din Polonia, Leszek Balcerowicz,  au subliniat că modelul baltic de abordare a crizei, aplicat în Lituania, Letonia şi Estonia, a avut rezultate pozitive şi că aceste state înregistrează acum o creştere economică solidă şi încurajatoare. Datele prezentate de către Oficiul European de statistică, Eurostat, subliniază faptul că economia Lituaniei a crescut cu 2,8% în al doilea trimestru din 2012, în timp ce Letonia a avut o creştere de  4,3%  a PIB-ului, iar Estonia de 2,5%. Cu toate acestea, alţi analişti, precum deţinătorul Premiului Nobel pentru economie, Paul Krugman, au criticat măsurile dure de austeritate adoptate de ţările baltice
. 

Datele referitoare la măsurarea indicelui de prosperitate plasează Lituania pe locul 43 din 142 ţări, Lituania fiind însă înaintea Letoniei (47), Bulgariei (48), Romaniei (60), Croatiei (50), Rusiei (66), Belarusului (54) şi altor ţări, precum Ucraina (71), Moldova  (84) şi Georgia (93). Ea este mai jos decât Estonia, Polonia și alte state din Uniunea Europeană precum Franţa, Germania, Slovacia şi Ungaria. Indexul de prosperitate pe anul 2012 a ţinut cont de nivelul educaţiei, de situaţia economică, de sănătate, de nivelul guvernării statului şi al asigurării securităţii
. Specialiştii apreciază că îmbunătăţirea plasamentului Lituaniei s-a realizat datorită progreselor realizate în educaţie. 

O altă problemă majoră a fost limitarea evaziunii fiscale şi a fenomenelor de corupţie. În anul 2011, Preşedinta Republicii, Dalia Grybauskaite
, anunţase că prioritatea sa va fi lupta împotriva corupţiei care, conform opiniei ei, a paralizat ţara. Studiul Transparency International 2010 releva că 34% din lituanieni dăduseră cel puţin o dată mită. Studiile arătau de asemenea că ponderea economiei gri a rămas încă mare, în jur de 25%. La începutul anului 2012, guvernul a fost puternic marcat de scandalul "Palaitis", în care, Raimundas Palaitis (LLC-LSC), ministrul de interne fusese implicat în demiterea a doi ofiţeri de investigaţii din cadrul Serviciului de investigaţii a criminalităţii financiare care cercetau banca Snoras. Parlamentul a solicitat reintegrarea ofiţerilor, iar ministrul şi-a prezentat demisia, în luna martie 2012. Scena politică a fost marcată şi de scandalul provocat de acuzaţiile aduse ministrului economiei Dainius Kreivys, care ar fi aprobat un proiect european de renovare a două şcoli, printr-o firmă care avea ca acţionar pe mama acestuia. Pe data de 15 februarie 2011, preşedinta ţării, Dalia Grybauskaite, a retras încrederea  acestui ministru care a fost înlocuit în luna martie, după alegerile locale.
Continuarea politicii economico-financiare actuale va reprezenta o necesitate pentru viitorul guvern lituanian. Specialiştii consideră că riscul politic al acestei schimbări este moderat, chiar dacă în anul 2012 au fost organizate alegeri legislative
 şi s-a produs alternanţa politică. După dobândirea independenţei în anul 1990, alegerile legislative au dus de fiecare dată la alternanţă politică, dar, timp de peste două decenii, s-a manifestat un larg consens politic asupra dezvoltării economiei şi asupra direcţiei pro-europene. În aceste condiţii, se preconizează că marile direcţii ale evoluţiei economice vor rămâne constante.

1.2. Schimbări recente ale sistemului politic lituanian
Sistemul politic lituanian este format dintr-un număr mare de partide, în mare parte datorită sistemului electoral de tip proporţional. În aceste condiţii,  partidele politice au format de obicei coaliţii din mai multe partide. Conform legii partidelor, partidele se înscriu la ministerul justiţiei. În prezent sunt înscrise 38 partide, din care doar 10, în medie, au avut acces în Parlament. De-a lungul perioadelor de tranziţie şi până în prezent, la guvernare s-au succedat partide de stânga şi partide conservatoare. În perioada 1992-1996 au guvernat partide de centru-stânga, iar în perioada 1996-2001, partide de centru-dreapta, ca apoi, în perioada 2001-2004 să revină la guvernare partidele de centru-stânga. 

În legislatura 2008-2012 în Parlamentul lituanian au fost 10 partide politice:

- Uniunea Patriei - Conservatori (TS-LK), partid liberal condus de premierul Andrius Kubilius, a deţinut 46 mandate; 

- Partidul Social- Democrat (LSP), principalul partid de opoziţie, condus de  Algirdas Butkevicius, 24 mandate;

- Pentru Ordine şi Justiţie (TT), partid populist, condus de Rolandas Paksas, a avut 14 mandate;

- Uniunea Liberală – Uniunea Centrului (LLC-LSC), a deţinut 13 mandate;
- Mişcare liberală (LRLS), fondată în anul 2006, de Eligijus Masiulis, a avut 12 mandate;
- Partidul Muncii (DP), partid populist de stânga creat în anul 2003 de Viktor Uspaskitci, a deţinut 11 mandate; 
- Partidul Creştin (KP), partid de centru-dreapta, creat în anul 2010, condus de Gediminas Vagnorius, a avut 8 mandate;
- Acţiunea electorală poloneză (LLRA), partid creat în 1994, condusă de Waldemar Tomaszewski, a deţinut 3 mandate; 

- Uniunea ţărănească populară (LVLS), condus de Ramunas Karbaukis, a avut 3 mandate.

Pe data de 27 noiembrie 2008, Parlamentul a desemnat ca premier pe Andrius Kubilius, liderul unei coaliţii de guvernare de centru-dreapta. 

Pe data de 17 mai 2009, pentru prima dată în istoria ţării, funcţia de Preşedinte a fost ocupată de o femeie, Dalia Grybauskaite, care a câştigat alegerile prezidenţiale cu 68,2% din voturi, pentru un mandat de 5 ani. Într-un regim politic semi-parlamentar
, Preşedintele Republicii dispune de numeroase atribuţii mai ales în domeniul politicii externe şi al iniţiativei legislative. În acelaşi an, posturile de Preşedinte al Parlamentului, cel de ministru al apărării şi cel de ministru al finanţelor au revenit femeilor. Noua Preşedintă a Republicii, Dalia Grybauskaite, economist de profesie, a dorit să devină un preşedinte activ, devenind în anul 2009, femeia anului, concurs organizat de magazinul Moteris.
Dalia Grybauskaite
 s-a născut în anul 1956 şi a obţinut diploma în domeniul economiei politice la Leningrad, în anul 1983. Din anul 1991, a făcut parte din guvernul lituanian, având funcţia de ministru pentru relaţiile economice internaţionale. Din anul 1996 şi până în anul 1999, a fost ambasador al ţării în SUA, iar din anul 2005 a fost comisar european, reprezentând ţara la nivelul Comisiei Europene. La alegerile prezidenţiale a candidat ca independent, susţinută fiind de patru partide politice de centru-dreapta, fiind considerată o adeptă a politicii de dreapta, supranumită ulterior Doamna de fier sau Magnolia de oţel. Priorităţile sale politice au fost combaterea corupţiei, a monopolurilor oligarhilor, aproprierea de Uniunea Europeană şi Rusia. Ca Preşedinte al ţării, Dalia Grybauskaite coordonează, în principal, politica externă a Lituaniei. Alegerea unei femei ca Preşedinte al ţării a fost un eveniment politic cu totul nou în viaţa politică lituaniană şi acest fapt a fost cu atât mai remarcabil cu cât el s-a produs în condiţii economico-sociale şi politice dificile. Una din principalele provocări a fost aceea de a lua decizii dificile, de a nu promite ceea ce nu este posibil de realizat şi de a convinge pe ceilalţi prin propriul exemplu.

În anul 2011, în Lituania s-au desfăşurat alegerile locale care au constituit un test politic important pentru guvernul de centru-dreapta condus de Andrius Kubilius. Alegerile pentru cele 60 consilii municipale au fost considerate o repetiţie generală a partidelor, înainte de desfăşurarea alegerilor legislative din anul 2012. Recenta modificare a legii electorale
 a permis alegătorilor să voteze candidaţi independenţi. Pe data de 28 februarie 2011 Comisia Electorală lituaniană
 a anunţat rezultatele finale ale alegerilor locale, conform cărora Partidul Social- Democrat  a câştigat 328 mandate de consilieri municipali, Uniunea Patriei a premierului Andrius Kubilius a obţinut poziţia secundă, cu 249 mandate, urmată de Partidul Muncii, condus de euro-deputatul milionar, de origine rusă, Viktor Uspaskici care o obţinut 165 mandate. Partidul Ordine şi Justiţie a reuşit să deţină 155 mandate, Uniunea populară a ţăranilor a avut 147 mandate, Uniunea Liberalilor a obţinut 126 mandate, Mişcarea Liberală a câştigat 98 mandate, Coaliţia Acţiunii electorale poloneze a avut 61 mandate, Uniunea Nouă-Social-liberală a reuşit să obţină 52 mandate, Partidul Centrului a câştigat 19 mandate, Partidul Creştinilor a obţinut 15 mandate, Coaliţia Vilnius, a obţinut 12 mandate, precum şi 99 mandate pentru independenţi.
Deşi înfrântă în alegeri, coaliţia guvernamentală a susţinut că rezultatele alegerilor erau satisfăcătoare pentru un guvern aflat la conducerea ţării în condiţii dificile
. Opoziţia, reprezentată în principal de social-democraţi a câştigat detaşat alegerile locale, obţinând cu 26 mandate mai mult decât la alegerile precedente din 2007, în timp ce conservatorii pierduseră o treime din mandate.

În capitală, a fost reales milionarul Arturas Zuokas, fostul lider al liberal-centriştilor, care demisionase pe motivul unor acuzaţii de corupţie din mandatul anterior (2000-2007). El a păstrat o popularitate remarcabilă şi a promis realizarea unor proiecte deosebite de modernizare a capitalei Vilnius. În alegeri, el a fost sprijinit de minoritatea poloneză şi rusă.




2.  ALEGERILE LEGISLATIVE DIN 14 - 28 OCTOMBRIE 2012

2.1. Principalele teme ale campaniei electorale 
Deşi Lituania a înregistrat cea mai mare creştere economică din Uniunea Europeană - 6% în anul 2011, 3% în anul 2012 - şi un deficitul economic sub 3%, creşterea puternică a şomajului a devenit principala temă a campaniei electorale. Preşedinta Republicii, Dalia Grybauskaite, a atras atenţia ca, în timpul campaniei electorale, partidele politice să nu facă propuneri populiste şi să manifeste o atitudine politică responsabilă. 

În campania electorală pentru alegerile legislative, premierul Andrius Kubilius a anunţat ca viitoare priorităţi scăderea deficitului, dezvoltarea infrastructurii, mai ales în domeniul energiei, modernizarea economiei. O altă prioritate anunţată în timpul campaniei a fost aceea a adoptării de către Lituania, în anul 2014, a monedei euro.  În replică, liderul Partidului Social-Democrat (LSP) Algirdas Butkevicius şi cel al Mişcării Liberale (LRLS), Eligijus Masiulis, au afirmat că adoptarea monedei euro ar trebui să aibă loc după rezolvarea crizei zonei euro. 

Partidul Social-Democrat, principalul partid de opoziţie, a criticat politica de austeritate a guvernului şi a promis o creştere a cheltuielilor publice. Liderul său, Algirdas Butkevicius, a propus ca priorităţi ale viitoarei guvernări scăderea impozitelor aplicate întreprinderilor mici şi mijlocii şi a TVA-ului pe legume şi carne. Încă din timpul campaniei el a afirmat că viitoarea majoritate guvernamentală va regrupa Partidul Social-Democrat, Partidul Muncii (DP), al milionarului de origine rusă Viktor Uspaskitci şi formaţiunea Pentru Ordine şi Justiţie (TT), a fostului Preşedinte al Republicii, Rolandas Paksas.

Partidul Muncii este condus de fostul ministru al economiei, Viktor Uspaskitci, o personalitate charismatică şi controversată, datorită acuzaţiilor care i s-au adus în perioada 2005-2006 de a fi promovat, în calitate de demnitar, interesele sale economice private şi de a fi eludat legea fiscală. După întoarcerea sa de la Moscova, în anul 2007, a fost arestat, apoi pus în libertate sub control judiciar. El a fost reales ca deputat în anul 2008, dobândind imunitate parlamentară. În programul electoral prioritatea politică va fi reducerea şomajului. 

Formaţiunea Pentru Ordine şi Justiţie (TT) este condusă de Rolandas Paksas, fostul Preşedinte al Republicii care a fost destituit de Parlament pentru că a recunoscut că a încălcat  Constituţia, acordând ilegal naţionalitate lituaniană lui Iuri Borisov, om de afaceri rus, principalul finanţator al campaniei sale electorale din 2002, căruia i-a divulgat informaţii secrete în legătură cu privatizarea unei societăţi de construcţie de autostrăzi. Curtea Europeană a Drepturilor Omului, sesizată de el, a decis că măsurile luate împotriva sa, interdicţia pe viaţă de a deţine funcţii publice, au fost inadecvate şi contrare Convenţiei Drepturilor Omului.  Parlamentul a adoptat ulterior un amendament la legea electorală care ar fi permis acestuia participarea la alegerile legislative. Curtea Constituţională a respins această decizie pe motiv că un simplu amendament al legii nu poate anula interdicţia de a participa la alegerile de anul acesta. Programul electoral al partidului său a înscris intenţia de acorda gratuit terenuri ale statului celor care doresc să le cultive, măsuri de creare a noi locuri de muncă şi de reducere a emigraţiei. 

Acţiunea Electorală Poloneză (LLRA), reprezentând minoritatea poloneză din Lituania, condusă de Waldemar Tomaszewski, a propus pentru această campanie electorală atingerea pragului electoral de 5% şi obţinerea de cel puţin 10 locuri în Parlament, pentru a putea forma un grup parlamentar independent. Partidul s-a aliat cu Partidul Poporului, al lui Kazimiera Prunskiene şi cu Alianţa rusă a Irinei Rozova. Cele trei partide au declarat în campanie că ar dori să guverneze alături de Partidul Social-Democrat şi de Partidul Muncii.

Partidul Renaşterii Naţionale, condus de Arunas Valinskas, este partidul care, în anul 2008, a creat surpriza de a se plasa pe locul doi în alegeri. În această campanie electorală el nu a reuşit să atragă electoratul, mai ales datorită faptului că că a fost în concurenţă cu partidele create recent: Partidul Democratic al Muncii şi Unităţii, condus de  Kristina Brazauskiene, văduva fostului premier (2001-2006), Algirdas Mykolas Brazauskas; Uniunea (TAIP) a primarului oraşului Vilnius, Arturas Zuokas ; Lista Drasos Kelias şi Lista lituaniană, condusă de  Darius Kuolys.
2.2. Rezultatele alegerilor şi semnificaţia lor politică
Pe data de 14 octombrie 2012, cei 2,5 milioane cetăţeni lituanieni cu drept de vot au ales 141 parlamentari ai forumului legislativ numit Seimas. Conform legii electorale
, Parlamentul unicameral lituanian este ales printr-un sistem electoral mixt: 71 deputaţi sunt aleşi prin sistem majoritar şi 70 prin scrutin proporţional. Pentru a fi reprezentat în Parlament, fiecare partid trebuie să treacă pragul electoral de 5% din voturile exprimate şi fiecare coaliţie pragul de 7%. Pentru a participa la alegeri, un partid politic trebuie să aibă minimum 1000 membri. În circumscripţiile electorale unde se votează prin scrutin majoritar este declarat ales orice candidat care a obţinut majoritatea absolută a voturilor, cu o participare la vot de minimum 40%. 
Cu prilejul organizării alegerilor legislative, cetăţenii lituanieni s-au pronunţat în cadrul unui referendum referitor la construirea unei centrale nucleare la Visaginas (nord-estul ţării). Primul tur de scrutin s-a organizat pe data de 14 octombrie, iar cel de al doilea tur de scrutin a avut loc pe data de 28 octombrie 2012. Data alegerilor a fost stabilită, conform legii, de Preşedintele Republicii, Dalia Grybauskaite, cu şase luni înaintea expirării mandatului precedentei legislaturi.
La alegerile legislative s-au înscris 2000 de candidaţi, cu peste 400 mai mulţi decât la precedentele alegeri din 12 şi 26 octombrie 2008, reprezentând 27 partide politice, din cele 44, din care 6 partide au fost partide noi.
Unii candidaţi ai Uniunii Liberale - Uniunii de Centru, Romas Kalvaitis şi Stasys Okunevicius, au fost eliminaţi de pe lista electorală după ce s-a demonstrat că fuseseră colaboratori ai KGB, înainte de anul 1991. Centrul de cercetare a genocidului şi mişcării de rezistenţă a dezvăluit, de altfel, numele a peste 1500 lituanieni, colaboratori KGB.
Închiderea centralei nucleare de la Ignalina în anul 2009, după 26 ani de funcţionare, perioadă în care a asigurat peste 70% din nevoile de electricitate a ţării, a impus dezbaterea asupra construcţiei unei noi centrale nucleare care s-a încheiat cu decizia de a organiza un referendum pe această temă. Organizarea referendumului a fost decisă de Parlament pe data de 17 iulie 2012. Închiderea vechii centrale a produs creşterea preţurilor la energie şi a dependenţei de importul de energie din Rusia. Cele trei state baltice importă 62% din electricitate, constituind un record în cadrul Uniunii Europene. Proiectul viitoarei centrale de la Visaginas a asociat Letonia cu o participare de 20%, Estonia cu 22%, fiind invitată şi Polonia. Centrala va avea un cost de aproape 5 miliarde euro şi va avea o capacitate de 1300 mega wati, putând să fie operaţională în perioada 2020-2022. Ea ar fi construită de societatea japoneză Hitachi. Întrebarea pusă la referendum a fost dacă cetăţenii lituanieni aprobă construcţia acestei centrale. Referendumul a mai fost organizat anterior, fiind dat un răspuns afirmativ de către 88,59% dintre cei întrebaţi, dar nu a fost validat, întrucât, participarea la vot a fost doar de 48,44%, sub pragul de 50% + 1 prevăzut de legea electorală.

Primarul capitalei Vilnius, Arturas Zuokas, a dorit, de asemenea, organizarea, în ziua alegerilor legislative, a unui referendum referitor la reducerea numărului deputaţilor de la 141 la 101 locuri, extinderea mandatului de la 4 la 5 ani, modificarea datei scrutinului, din toamnă în primăvară, interdicţia ca un deputat să aibă mai mult de două mandate consecutive. Propunerea a eşuat, neobţinând cele 300 000 de semnături necesare pentru ca ea să facă obiectul unei consultări populare. Nu au fost strânse decât 125 000 semnături.

Rezultatele primului tur al alegerilor legislative au fost următoarele: Partidul Muncii (DP) - 19,87% din voturi; Partidul Social-democrat (LSP) - 18,44% din voturi; Uniunea Patriei –Conservatori (TSLK)  - 15,02% din voturi; Mişcarea Liberală (LRLS) - 8,55% din voturi; Calea Curajului(DK) - 7,94% din voturi; Pentru Ordine şi Justiţie (TT) - 7,33% din voturi; Acţiunea electorală Poloneză (LLRA) - 5,81% din voturi. Participarea la vot în primul tur al alegerilor legislative desfăşurat pe data de 14 octombrie 2012 a fost de 52, 82%. 

Alegerile legislative desfăşurate în primul tur au înregistrat incidente determinate de manifestaţiile studenţilor referitoare la contestarea alegerilor pe motiv de cumpărarea voturilor în circumscripţia Visaginas-Zarasai (nord), loc unde Comisia Electorală a decis anularea votului.
La referendumul referitor la construirea unei noi centrale nucleare la Visaginas, 61, 57% din cei întrebaţi au respins proiectul, iar un sfert au răspuns afirmativ. La referendum participarea a depăşit pragul de 50%, referendumul fiind valid. În aceste condiţii, decizia guvernului va fi foarte dificilă, fiind greu de ignorat opinia cetăţenilor.

.

În turul al doilea se aşteaptau rezultate mai bune pentru social-democraţi., dar istoria politică a ţării arată că turul al doilea nu a modificat niciodată semnificativ rezultatele primului tur.

În turul al doilea al alegerilor legislative, desfăşurat pe data de 28 octombrie 2012, forţele politice de stânga au confirmat victoria din turul întâi, obţinând 68 mandate din total. Participarea la vot în turul al doilea a fost de 35%.

Conform datelor oficiale comunicate de Comisia Electorală din Lituania
, rezultatele finale ale alegerilor legislative au fost următoarele:

	Formaţiunea politică
	Număr mandate

	Partidul Social-Democrat (LSP)
	38

	Uniunea Patriei/Conservatori (TS/LK)
	33

	Partidul Muncii (DP)
	29

	Pentru Ordine şi Justiţie (TT)
	11

	Mişcarea Liberală (LRLS)
	10

	Acţiunea Electorală Poloneză (LLRA)
	8

	Calea Curajului (DK)
	7

	Partidul Ţărănist şi Verzi
	2

	Independenţi
	3


Partidul Social-Democrat (LSP), condus de Algirdas Butkevicius a câştigat alegerile obţinând 38 mandate, devansând Uniunea Patriei-Conservatori (TS-LK), a premierului Andrius Kubilius care a obţinut doar 33 mandate.  Partidul Muncii (DP) al miliardarului Viktor Uspaskitci s-a situat pe poziţia a treia, cu 29 mandate, iar formaţiunea Pentru Ordine şi Justiţie (TT), a fostului Preşedinte al Republicii (2003-2004), Rolandas Paksas, a obţinut 11 mandate. Social-democraţii şi laburiştii vor beneficia împreună de 78 voturi. Mişcarea Liberală (LRLS) a lui Eligijus Masiulis, a obţinut 10 locuri, iar Acţiunea electorală poloneză (LLRA), condusă de  Waldemar Tomaszewski, partid creat în 1994, a obţinut  8 mandate. Calea Curajului (DK), fondat de fostul judecător Neringa Venckiene, a reuşit să deţină 7 mandate.
Pe data de 13 noiembrie 2012 Curtea Constituţională a clarificat situaţia în legătură cu unele sesizări legate de încălcări ale legii electorale şi acordarea unor locuri candidaţilor Partidului Muncii. În urma acestor rectificări au fost anunţate rezultatele finale ale alegerilor, conform cărora social-democraţii au obţinut cele mai multe voturi, respectiv 38 locuri în Parlament, iar Partidului Muncii i-au fost retrase două locuri, acordate ţărăniştilor şi verzilor
. 

Majoritatea analiştilor a afirmat că premierul Andrius Kubilius a fost învins electoral, mai ales datorită politicii de austeritate pe care a aplicat-o, în condiţii de criză. Totuşi guvernul său a reuşit să îndeplinească un mandat plin, spre deosebire de alte guverne lituaniene care, în condiţii favorabile, nu au reuşit acest lucru.
Imediat după anunţarea rezultatelor alegerilor, au început negocierile politice pentru formarea guvernului
.  Aşa cum a afirmat liderul de centru-stânga Algirdas Butklevicius, Partidul Muncii şi Partidul Social-Democrat vor forma viitoarea coaliţie guvernamentală, probabil cu sprijinul Partidului Ordine şi Justiţie, condus de Rolandas Paksas, întrucât, în perioada crizei, guvernul va avea nevoie de o majoritate solidă. Cu opt ani în urmă, cele două partide au mai cooperat într-o coaliţie de guvernare, dar formarea cabinetului a fost un proces lung și complicat. Coaliția trecută nu a durat mult timp, întrucât, în anul 2006, partidul lui Viktor Uspaskici a ieşit de la guvernare. În anul 2005, Uspaskici fusese acuzat de Comisia de Etică că ar fi combinat interesele private cu cele publice. Această coaliţie reuneşte orientări politice diferite, social-democraţii reprezentând o orientare politică mai spre stânga, în timp ce Partidul Muncii este un partid liberal (integrat grupului liberal din Parlamentul European), Partidul Ordine şi Justiţie este de orientare conservatoare. Aceste trei partide au cooperat strâns în opoziţie în ultimii patru ani. Cu toate acestea, pe 29 octombrie 2012, Preşedintele Dalia Grybauskaite a declarat că ea nu va accepta ca Partidul Muncii să facă parte din coaliţia de guvernământ, subliniind problemele juridice ale liderului partidului, Viktor Uspaskici, acuzat de evaziune fiscală, dosarul fiind în instanţă. În timpul recentelor alegeri parlamentare, unii candidaţi ai Partidului Muncii se presupune că au încercat să cumpere voturi în cadrul unei comunităţi rome de Vilnius. Unii analişti au subliniat că Preşedintele ţării, conform Constituţiei, nu poate interveni în stabilirea partenerilor unei coaliţii guvernamentale. Alţii reamintesc că opinia Preşedintei Republicii contează deoarece aceasta are sprijinul a peste 950 de mii de persoane care au votat pentru ea în timpul alegerilor din 2009.

Înaintea alegerilor au fost date publicităţii stenogramele unor convorbiri telefonice care dezvăluiau influenţa Preşedintei, prin serviciile secrete, asupra politicienilor lituanieni, considerate a fi "metode de KGB-ului". În stenogramele convorbirii dintre politicieni se afirma că "toată lumea trăieşte în teamă" şi se supune directivelor biroului prezidenţial
. În ultimii trei ani, Viktor Uspaskici, de origine rusă,  a fost singurul lider politic din Lituania care a îndrăznit să critice deschis opţiunile politice şi economice ale Preşedintei Republicii.
Alternativa politică la această posibilă coaliţie ar fi fost o coaliţie "curcubeu" formată din social-democraţi, Uniunea Patria-Lituaniană-Creștin Democrată (HU-LCD) a lui Andrius Kubilius şi din reprezentanţi liberali. Cu toate acestea, o astfel de coaliţie ar fi foarte dificilă şi nu ar corespunde opţiunii electoratului Diferenţele dintre aceste partide ar fi fost foarte mari, de exemplu, Algirdas Butkevicius este împotriva construirii unei noi centrale nucleare, în timp ce Andrius Kubilius (ca şi Preşedinta Dalia Grybauskaite) sprijină acest proiect. Această alternativă dezavantajează în mod fundamental social-democraţii ceea ce face ca ea să fie aproape imposibilă. 

Un recent sondaj de opinie
 arăta că majoritatea cetăţenilor lituanieni a fost mulţumită de rezultatele din primul tur de scrutin. Sondajul punea însă în evidenţă faptul că aceştia nu erau mulţumiţi de rezultatele alegerilor din turul al doilea, afirmând că nu se simt reprezentaţi de cei aleşi în urma acestui scrutin. Datele cercetării arătau că sistemul electoral nu este adecvat, mai ales că, în turul al doilea, au fost aleşi mai ales reprezentanţi locali
. Problema este aceea că, în turul al doilea, alegătorii pot alege doar dintre cei doi candidaţi, cei care au primit cele mai multe voturi în primul tur de scrutin. Ori specialiştii afirmă că sistemul funcţionează mai bine dacă există 3-4 candidaţi, chiar mai mult de patru candidaţi, alegerile fiind considerate astfel mult mai democratice. 
Algirdas Butkevicius a afirmat după alegeri că a înţeles mesajul electoratului, acela de a face o schimbare în domeniul economic şi social, pentru a crea locuri de muncă şi a creşte salariile. Partidele ce vor forma guvernul au promis creşterea salariului minim, la 437 euro şi revenirea la o impozitare progresivă. În prezent în Lituania se aplică o taxă unică de impozitare de 15% pentru TVA, impozitul pe venit şi pentru venitul societăţilor. 
Liderul social-democrat a afirmat îngrijorarea faţă de creşterea preţului energiei, care ar putea determina probleme legate de preţul încălzirii locuinţelor care ar putea atinge cea mai mare cotă din anul1991 până în prezent. Viitorul guvern vizează chiar o acţionare în judecată a firmei Gazprom pentru creşterea excesivă a preţului gazului. Semnificativ este faptul că Lituania importă 60% din energia electrică şi 80% din totalul energiei necesare. În problema proiectului centralei nucleare, noul premier  a considerat că acesta este prea costisitor, în forma sa actuală. Deci, probabil se vor cere noi evaluări care vor aduce întârzieri considerabile sau amânarea lui. 
O altă problemă dificilă va fi în continuare cea a şomajului care a atins o rată de 13% şi, în acest context, o prioritate va fi asigurarea locurilor de muncă. Liderul social-democrat Algirdas Butkevicius a declarat că viitorul guvern îşi va propune stimularea economiei, crearea de noi locuri de muncă, creşterea salariilor, acolo unde este posibil, mai ales unde salariile sunt la un nivel foarte scăzut. 
În contextul politicii europene de combatere a deficitelor excesive, Algirdas Butkevicius a mai subliniat că nu vor fi reforme fiscale violente şi nici modificări radicale ale bugetului, continuându-se politica bugetară responsabilă. Analiştii politici au afirmat că, în linii mari, guvernul va continua politica de austeritate, urmând ca guvernul să împrumute în anul 2013, aproximativ 2,2 miliarde euro. Creşterea economică înregistrată mai ales datorită exporturilor, va trebui însoţită de consolidarea cererii interne
. Liderul social-democrat, Algirdas Butkevicious, s-a angajat recent să păstreze deficitul bugetar la 2,5% din PIB, acelaşi ca şi în perioada precedentă, mai ales datorită faptului că Lituania îşi propune să adere la zona euro în viitorul apropiat. În urmă cu 4 ani, Algirdas Butkevicius era ministru de finanţe, ceea ce reprezintă o garanţie în plus că politica financiară nu va fi radical schimbată. 
Analiştii politici consideră că noul guvern de centru-stânga nu va avea o politică externă fundamental diferită de cea a guvernului anterior. Demn de semnalat este faptul că, pe data de 3 noiembrie 2012, Ministerului Apărării Naţionale a publicat un studiu analitic intitulat "Lumea în 2030", care prezintă prognoze de dezvoltare a mediului internaţional în următoarele două decenii şi o analiză a tendinţelor internaţionale din perspectivă socială, economică, politică şi militară. Documentul a oferit prognoze ale evoluţiei mediului internaţional de securitate, a abordat tema influenţei mediului de securitate asupra Lituaniei. Studiul va fi în dezbatere la Institutul de relaţii internaţionale şi ştiinţe politice (IIRPS) al Universităţii Vilnius, întâlnire la care vor participa analişti politici, reprezentanţi ai comunităţii academice, jurnalişti şi o parte a societăţii interesate de politica de securitate şi apărare a ţării.
O preocupare deosebită a viitorului guvern va fi asigurarea în condiţii deosebite a Preşedinţiei Uniunii Europene pe care Lituania o va deţine, pentru prima dată, în al doilea semestru al anului viitor. 

Pe 5 noiembrie 2012, social-democraţii au nominalizat candidatul pentru funcţia de prim-ministru şi au negociat pentru 7 posturi ministeriale (probabil ministerele de finanţe, transport şi comunicaţii, economie, apărare naţională, sănătate, afaceri externe şi justiţie). Pe de altă parte, Partidul Muncii este de aşteptat să păstreze 5 ministere (ministerele agriculturii, internelor, educaţiei şi ştiinţei, securitate socială şi muncii şi culturii). Partidul Ordine şi Justiţie va primi probabil ministerele de mediu şi energie. Observatorii politici au remarcat faptul că negocierile pentru formarea guvernului au fost dificile.
Recent, consilierul pe probleme juridice al Preşedinţiei, Rasa Svetikaite, a declarat că este prea devreme pentru a vorbi de Algirdas Butkevicius ca premier, pentru că trebuie îndeplinită procedura constituţională şi, în acelaşi timp, pentru că Preşedinta Republicii are un program foarte încărcat până la sfârşitul lunii noiembrie.

Prima şedinţă a Seimas a avut loc pe data de 13 noiembrie 2012, principala preocupare fiind alegerea preşedintelui forumului legislativ. Pentru această funcţie a fost propus Vydas Gedvilas, membru al Partidului Muncii. După această etapă va putea fi prezentată candidatura pentru funcţia de prim-ministru, candidatură care trebuie analizată de Preşedintele Republicii, în termen de 15 zile.  

